text: көксу ауданы жетісу облысының орталық бөлігінде орналасқан әкімшілік бөлініс. аудан орталығы балпық би. ауданның шығыс, оңтүстік-шығыс бөлігі таулы-қыратты. шаған тауы, шығысында албасу (лабасы), қызылауыз, сарыбастау, жуантөбе, оңтүстігінде ашудасты, достар, ақшоқы таулары, батыс бөлігінде көкшиелі жотасы орналасқан. батысын мойынқұм, аралқұм, жетіжал құмдары алып жатыр. ауданның ең биік жері шаған тауларында (2551 м). кен байлықтарынан желдіқара кен орнында алтын және күміс кендерінің қоры барланған, сондай-ақ құрылыс материалдарының қоры бар. көксу ауданының климаты тым континенттік, қысы біршама суық, жазы ыстық. қаңтар айының жылдық орташа температурасы –9 11°с, қыс айларының кейбір күндерінде ауа температурасы –35°с-қа дейін төмендейді. шілде айының жылдық орташа температурасы 22 24°с. жауын-шашынның жылдық орташа мөлшері жазық өңірлерде 150 250 мм, шығысындағы таулы өңірлерде 400 550 мм. аудан жерімен көксу, быжы, қарасу, мұқыр өзендері ағып өтеді. батысының топырағы сұр, құмдақты сұр, сортаң, орталық бөлігінде қоңыр, қызғылт қоңыр, тау өңірлерінде қара қоңыр, қара топырақтар таралған. жазық және құмды өңірде эфемерлі өсімдіктер, жусан, ши, ақ сексеуіл, теріскен, сүттіген, бұйырғын, баялыш, жүзгін, тау бөктерлері мен өзен аңғарында итмұрын, тобылғы, долана, тал, жабайы алма, тау шатқалдарында терек, шырша, қарағаш, т.б. өседі. жануарлардан қасқыр, түлкі, қоян, елік, жабайы шошқа, шиебөрі, суыр, сарышұнақ, қосаяқ, құстардан кекілік, бұлдырық, бүркіт, қырғауыл, дуадақ, шіл, бозторғай, бөдене, т.б. кездеседі. аудандағы ірі өнеркәсіп кәсіпорны «көксу-шекер» ақ қант зауыты. ауыл шаруашылығына жарамды жерінің жалпы аумағы 638,2 мың га (2008), оның ішінде жыртылған жері 29,8 мың га, шабындығы 9,3 мың га, жайылымдары 600 мың га. өсімдік шаруашылығында астық дақылдары басым (13,3 мың га). аудан халқының саны 41 578 адам (2019), ұлттық құрамы: қазақтар (82,18%), орыстар (10,65%), ұйғырлар (0,49%), әзірбайжандар (3,22%), татарлар (0,91%), шешендер (0,38%), немістер (0,44%), корейлер (0,95%), басқалары (0,78%). аудандағы 34 елді мекен 10 ауылдық округке біріктірілген: айнабұлақ ауылдық округі алғабас ауылдық округі балпық ауылдық округі еңбекші ауылдық округі жарлыөзек ауылдық округі қабылиса ауылдық округі лабасы ауылдық округі мұқаншы ауылдық округі мұқыры ауылдық округі мұсабек ауылдық округі